În 1981, el a publicat două cărți. Prima a fost "The War Between the Generals", în care Irving a oferit o prezentare a Înaltului Comandament Aliat de pe Frontul de Vest în 1944-1945, detaliind conflictele aprinse care ar fi avut loc, potrivit lui Irving, între generalii din diversele țări și prezentând zvonuri despre viața lor privată. Cea de-a doua carte a fost "Uprising!", despre revoluția din 1956 din Ungaria, pe care Irving a caracterizat-o ca fiind „în primul rând o revoltă antievreiască”, din cauza faptului presupus că regimul comunist era controlat de evrei. Reprezentarea de către Irving a regimului comunist al Ungariei ca o dictatură evreiască ce-i oprima pe neevrei i-au atras acuzații de antisemitism. În plus, au existat plângeri că Irving a exagerat numărul de persoane de origine evreiască a regimului comunist și a ignorat faptul că liderii comuniști maghiari care aveau origine evreiască precum Mátyás Rákosi și Ernő Gerő au repudiat total iudaismul și au exprimat ei-înșiși, uneori, atitudini antisemite. Criticii precum Neal Ascherson și Kai Bird au evidențiat limbajul folosit de Irving care părea să evoce imagini antisemite ca în observația lui că Rákosi poseda „tactul unui măcelar cașer”.